**Impactul tehnologiilor digitale asupra combaterii evaziunii fiscale – o analiza fundamentală**

# 

**Abstract**

Eficiența și transparența sistemelor fiscale sunt fundamentale pentru sănătatea economică a unei națiuni. În acest context, digitalizarea devine un instrument esențial pentru combaterea evaziunii fiscale, fenomen care afectează negativ veniturile statului și echitatea economică.

În acest context, scopul cercetării noastre este reprezentat de identificarea impactului pe care tehnologiile digitale le au asupra combaterii fenomenului de evaziune fiscală, prin intermediul unei cercetări fundamentale a literaturii de specialitate relevante pe acest topic şi a legislaţiei incidente în materie de evaziune fiscală. Asociate acestui scop, ne-am propus şi următoarele obiective specifice: O1-clarificarea definirii noţiunii de evaziunii fiscale şi a dimensiunilor semantice ale acestuia prin prisma reglementărilor legale şi a doctrinei internaţionale; O2-meta-analiza literaturii de specialitate relevante focusate pe impactul tehnologiilor digitale asupra combaterii evaziunii fiscale; O3- identificarea manifestărilor şi formelor de evaziune fiscală în noul context al economiilor digitalizate; O4-evaluarea impactul şi efectele evaziunii fiscale asupra dezvoltării economice sustenabile; O5- identificarea de strategii și politici de combatere a evaziunii fiscale în context naţional şi internaţional.

Rezultatele studiului calitativ efectuat au scos în evidenţă faptul că prin adoptarea tehnologiilor moderne, administrațiile fiscale pot detecta și preveni mai eficient încercările de evaziune fiscală, asigurând astfel o colectare mai bună a impozitelor și sprijinind dezvoltarea economică durabilă.

Cercetarea poate fi utilă statului şi organismelor de reglementare cu atribuţii în domeniul fiscal, care pot întreprinde strategii viitoare bazate pe extinderea tehnologiilor digitale în scopul combaterii fenomenului evazionist.

**Keywords**:tax evasion, digital technologies, tax avoidance, tax fraud

**JEL classification:** M41

# Introducere

Aşa cum am precizat şi în secţiunea de rezumat al prezentei cercetări, lucrarea se focusează pe identificarea impactul tehnologiilor digitale asupra combaterii evaziunii fiscale, efectuată prin intermediul unei analize fundamentale a literaturii de specialitate şi a reglementărilor incidente evaziunii fiscale.

În verderea atingerii primului obiectiv al cercetării(O1), ne propunem în cele de urmează o clarificare a definirii noţiunii de evaziunii fiscale şi a dimensiunilor semantice ale acestuia prin prisma reglementărilor legale şi a doctrinei internaţionale.

Astfel, în ceea ce privește conceptul de evaziune fiscală,la nivel naţional, acesta a fost definit legal pentru prima dată prin Legea nr. 87/1994, în prezent abrogată, dar care servește drept bază pentru înțelegerea conceptului (Legea 87/1994).

În înţelesul acestui act normativ, evaziunea fiscală este reprezentată de „sustragerea prin orice mijloace, in intregime sau in parte, de la plata impozitelor, taxelor si a altor sume datorate bugetului general consolidat al statului de catre contribuabili”.

Definţia conceptului de evaziune fiscală a evoluat iar în prezent ea este definită de Legea nr. 241/2005 pentru prevenirea şi combaterea evaziunii fiscale, ca fiind „orice modalitate de sustragere de la îndeplinirea obligațiilor fiscale, ascunderea sub diferite forme a surselor și a cuantumului de venit impozabil ”(Legea 241/2005).

De asemenea, considerăm că se impune, pentru studiul nostru, să aducem clarificări şi asupra conceptului de „fraudă fiscală”, alături de cel de „evaziune fiscală”, acest lucru deoarece în legislația românească, lipseşte astfel un cadru legal clar pentru compararea cu evaziunea fiscală. În vederea clarificării acestui concept, vom face apel la doctrina şi legislaţia franceză, respectiv la sistemul fiscal anglo-saxon.

Astfel, în doctrină și legislația franceză, însă, se face distincția clară între cele două concepte, relevând faptul că „*evaziunea fiscală”* profită de lacunele legislative, în timp ce „frauda fiscală” încalcă direct legea.

Cu toate că ambele acțiuni prejudiciază statul, se impune să precizăm faptul că „evaziunea fiscală” este realizată prin mijloace aparent legale, iar frauda fiscală se realizează prin mijloace evident ilegale.

De asemenea şi sistemul fiscal anglo-saxon face diferența între termenul de „evitarea fiscală” (*tax avoidance*) și frauda fiscală (*tax evasion*).

Astfel, conceptul de *tax avoidance* nu implică încălcarea legii, ci doar exploatarea imperfecțiunilor acesteia, în timp ce „*tax evasion”* implică încălcarea directă a legii pentru a reduce ilegal obligațiile fiscale.

Plecând de la aceste clarificări, în doctrina românească recentă, se propune de către autorul (Lamaj, 2023) ca „evaziunea fiscală” să fie înțeleasă ca sustragerea de la plata impozitelor fără a încălca legea, iar „frauda fiscală” să fie înţeleasă ca eludarea impozitelor prin încălcarea normelor legale.

Evaziunea fiscală este o formă de minimizare a obligațiilor fiscale atunci când o persoană este exclusă dintr-o categorie de plătitori ai unui impozit prin acte licite și în consecință nu plătește impozitul (Balashov and Sanina, 2023).

Astfel, fenomenul de evaziune fiscală subminează integritatea sistemului fiscal, afectând în mod direct capacitatea guvernului de a colecta veniturile necesare pentru finanțarea serviciilor publice esențiale, precum educația, sănătatea și infrastructura (Asnawi, 2023).

Revenind la conceptul de evaziune fiscală, în această lucrare îl vom trata ca fiind un comportament ilegal prin care indivizii sau întreprinderile încearcă să evite plata obligațiilor fiscale, adică a înţelesului de fraudă fiscală.

Datorită importanţei şi a implicaţiilor economice şi financiare ale fenomenului evazionist asupra dezvoltării economice sustenabile a statelor, literatura de specialitate se focusează, în prezent, cu predilecţie asupra perspectivelor de implementare a tehnologiilor digitale şi a inteligenţei artificiale în lupta statelor şi a organismelor de reglementare cu fenomenul evazionist.

# Recenzia literaturii de specialitate

În acord cu scopul fixat pentru cercetarea de faţă, această secţiune este dedicată unei recenzii a literaturii de specialitate prin intermediul unei meta-analize a celor mai relevante lucrări de specialitate, axate pe studierea impactului tehnologiilor digitale asupra combaterii evaziunii fiscale.

**Tabel nr. 1** Meta-analiză privind impactul tehnologiilor digitale asupra combaterii evaziunii fiscale

|  |  |  |  |
| --- | --- | --- | --- |
| **Titlu articol** | **An publicare** | **Scop** | **Rezultate/Implicații** |
| *Alternative ways to manage cooperation in tax relations: challenges of digitalization and tax compliance (Puholovko, 2024)* | **2024** | Studiul este axat pe fundamentarea unor modele de identificare a schimbărilor intervenite în relaţiile fiscale datorate evoluției tehnologiilor informaționale şi să evalueze opțiuni alternative pentru asigurarea acurateței parametrilor de raportare fiscală | Rezultatele studiului relevă faptul că pentru a se asigura cu succes transformarea relaţiilor fiscale dintre stat şi contribuabili este nevoie mai multe decât o raportare electronică, fiind necesară o sursă comună de informaţii pentru evaluarea riscului fiscal şi evaluarea conformităţii fiscale. |
| *Digitalization and the Changing Landscape of Tax Compliance (Challenges and Opportunities) (Hidayat and Defitri, 2024)* | **2024** | Lucrarea analizează impactul transformării digitale asupra respectării obligațiilor fiscale prin efectuarea unei analize sistematice a literaturii de specialitate. | Rezultatele studiului relevă că transformarea digitală nu generează doar noi provocări în ceea ce privește respectarea obligațiilor fiscale, ci și oportunități de creștere a eficienței și deschiderii sistemului fiscal |
| *Supporting Digitalization of ERP (SAP) Value-Added Tax Management Through Data Analytics Tools (Yordanova, 2024)* | **2024** | Studiul investighează funcția instrumentelor de analiză a datelor în facilitarea digitalizării componentei taxei pe valoarea adăugată (TVA) în cadrul SAP, un sistem de planificare a resurselor întreprinderii (ERP). | Rezultele cercetării au demonstrat că încorporarea instrumentelor de analiză a datelor în SAP are un impact pozitiv substanțial asupra administrării TVA. |
| *Taxonomy of Financial Reporting in the Context of Digitalization (**Vysochan et al., 2023)* | **2023** | Studiu privind utilizarea raportării financiare în contextul digitalizării, explorând modalități de integrare a noilor tehnologii în sistemele de raportare existente. | Necesitatea adaptării și armonizării sistemelor de raportare financiară pentru a beneficia de avantajele tehnologiilor digitale și pentru a asigura o mai mare transparență și eficiență. |
| *The potential of an artificial intelligence (AI) application for the tax administration system’s modernization (Saragih et al., 2023)* | **2023** | Investighează utilizarea inteligenței artificiale pentru a automatiza și optimiza procesele fiscale, de la colectarea datelor până la audit. | Inteligența artificială poate transforma modul de operare al administrațiilor fiscale, reducând timpul și costurile asociate cu procesele tradiționale și îmbunătățind acuratețea și eficiența acestora. |
| *Perception of Individual Assessee Towards E-filing of Income Tax Returns in Goa: An Empirical study (Amonkar, 2023)* | **2023** | Analizează percepția contribuabililor individuali asupra depunerii electronice a declarațiilor de impozit pe venit în Goa, folosind date empirice pentru a evalua acceptabilitatea și eficiența *e-filing*-ului. | *E-filing*-ul poate îmbunătăți conformitatea fiscală și satisfacția contribuabililor, reducând totodată erorile și costurile administrative. |
| *Natural resources tax volatility and economic performance: Evaluating the role of digital economy* *(Ma et al., 2022)* | **2023** | Evaluează volatilitatea impozitului pe resurse naturale și impactul acestuia asupra performanței economice, examinând rolul economiei digitale în stabilizarea veniturilor fiscale. | Digitalizarea poate reduce volatilitatea veniturilor fiscale din resurse naturale și poate îmbunătăți performanța economică printr-o administrare fiscală mai stabilă și previzibilă. |
| *Digitalization of the tax administration system (Nazarov et al., 2020)* | **2022** | Examinează aspectele implementării tehnologiilor digitale în administrarea fiscală, inclusiv provocările și soluțiile propuse. | Digitalizarea administrării fiscale poate crește eficiența și transparența, reducând birocrația și facilitând detectarea și prevenirea evaziunii fiscale. |
| *Tools of the digital Economy as Methods to Ensure the reliability of financial Statements (Chaikovskaya, 2022)* | **2022** | Explorarea impactului digitalizării asupra fiabilității declarațiilor financiare și a metodelor contabile, analizând beneficiile și riscurile asociate. | Digitalizarea poate reduce erorile și îmbunătăți fiabilitatea declarațiilor financiare, esențială pentru deciziile de management și creșterea încrederii în rapoartele financiare. |
| *Can Blockchain Revolutionize Tax Administration? (Mazur, 2022)* | **2022** | Analizează aplicabilitatea blockchain-ului în administrarea fiscală, subliniind avantajele transparenței și imuabilității datelor înregistrate. | Blockchain-ul poate spori transparența și securitatea datelor fiscale, facilitând procesele de audit și reducând fraudele fiscale prin asigurarea integrității tranzacțiilor. |
| *Financial system in the conditions of digitalization (Baiguzina et al., 2021)* | **2021** | Acest articol examinează caracteristicile sistemului financiar în condițiile digitalizării, oferind o privire de ansamblu asupra impactului tehnologic asupra finanțelor. | Digitalizarea îmbunătățește eficiența, transparența și accesibilitatea serviciilor financiare, contribuind la dezvoltarea unui sistem financiar mai robust și rezilient. |
| *Transformation of Fiscal Policy and Fiscal Space under Conditions of Digital Technologies Expansion (Siniutka and Yutsyk, 2018)* | **2018** | Meta-analiză a studiilor privind efectele multiplicatorilor fiscali pentru a determina eficacitatea diferitelor impulsuri fiscale în contextul tehnologiilor digitale. | Identificarea celor mai eficace politici fiscale bazate pe tehnologiile digitale ajută la formularea recomandărilor pentru politici economice, maximizând impactul pozitiv al digitalizării asupra economiei. |

*Sursă: Prelucrare proprie autor*

Raportarea fiscală este un element de bază în administrarea finanțelor publice, fiind esențială pentru asigurarea conformității fiscale și pentru colectarea eficientă a impozitelor. În contextul extinderii pe scară largă a digitalizării, tehnologiilor emergente şi a inteligenţei artificiale, nici acest sector nu a rămas neafectat de toate aceste tehnologii. De aceea în ceea ce urmează vom realiza o analiză sintetică a impactului digitalizării şi a noilor tehnologii asupra raportării fiscale, prin intermediul meta-analizei efectuată anterior. Raportarea fiscală digitală implică utilizarea tehnologiilor avansate pentru a facilita colectarea, transmiterea și analizarea datelor fiscale.

Astfel, așa cum se poate observa în tabelul nr. 1, fenomenul digitalizării prezintă un impact semnificativ asupra sistemelor de control al informațiilor contabile, cât și asupra managementului companiilor (Socoliuc, 2023), dar si asupra raportării fiscale, deţinând perspective reale de a revoluționa acest domeniu şi de a asigura o colectare superioară a veniturilor bugetare, prin intermediul creșterii eficienței și deschiderii sistemului fiscal.

De asemenea, studiile recente evidențiază faptul că integrarea tehnologiilor digitale în sistemele de raportare fiscală poate aduce multiple beneficii, de la creșterea transparenței și eficienței până la îmbunătățirea conformității fiscale, un exemplu în acest sens fiind reprezentat de integrarea SAP şi a ERP în vederea digitalizării componentei de taxă pe valoarea adăugată (TVA).

Un alt aspect care trebuie precizat este faptul că doar o raportare fiscală electronică nu este suficientă pentru realizarea conformităţii fiscale ci sunt necesare eforturi conjugate ale statului, organismelor de reglementare şi a contribuabililor în direcţia realizării unei baze comune de date care să permită evaluarea sectoarelor cu risc fiscal ridicat şi pe această bază să poată fi direcţionate cu precădere acţinile de control fiscal.

Studiul realizat de Vysochan et al. (2023) privind utilizarea raportării financiare în contextul digitalizării, militează pentru necesitatea integrării noilor tehnologii în sistemele de raportare existente, respectiv a adaptării și armonizării sistemelor de raportare financiară pentru a beneficia de avantajele tehnologiilor digitale, cu efecte importante asupra creşterii transparenţei și eficienței raportării. Studiul relevă şi faptul că adoptarea tehnologiilor şi a taxonomiilor digitale în raportarea financiară conduce la simplificarea proceselor de raportare, reduce erorile, facilitând o monitorizare mai precisă și mai rapidă a datelor fiscale.

Cercetarea realizată de către Saragih et al. (2023) care investighează utilizarea inteligenței artificiale în vederea automatizării și optimizării procesele fiscale, demonstrează că inteligența artificială poate transforma modul de operare al administrațiilor fiscale, cu efecte notabile atât în ceea ce priveşte reducerea timpului și a costurilor asociate proceselor tradiționale de administrare fiscală cât și în ceea ce priveşte îmbunătățirea acurateții și eficienței acestora.

De asemenea, studiul relevă şi faptul că prin intermediul adoptării inteligenţei artificiale în administrarea fiscală, statul şi organismele de reglementare şi control pot identifica comportamentele evazioniste ale contribuabililor, prin intermediul analizării unor volume mari de date și detectarea anomaliilor care nu ar putea fi observate cu uşurinţă de factorul uman sau chiar ar putea fi omise.

De asemenea, integrarea tehnologiilor de inteligență artificială (AI) și *Machine Learning(ML)* permit analiza avansată a datelor, algoritmii de machine learning pot detecta tranzacții suspecte sau declarații fiscale inconsistente, alertând autoritățile fiscale și permițând intervenții rapide.

Studiul realiyat de Amonkar (2023), efectuat în acelaşi context al digitalizării fiscale, mai exact a cercetării tendințelor în sistemele de depunere și plată electronică a taxelor, evidențiază beneficiile semnificative ale e-filing-ului și e-payment-ului, ca instrumente digitale de plată. Autorul ajunge la concluzia că aceste sisteme simplifică procesul de conformitate fiscală, reducând costurile administrative atât pentru guverne, cât și pentru contribuabili, cu efecte pozitive în ceea ce priveşte îmbunătăţirea accesibilităţii şi facilităţii plăților fiscale.

De asemenea, o altă concluzie desprinsă din recenzia studiilor efectuată de noi, relevă că adoptarea sistemelor digitale a condus la creşterea conformităţii fiscale și a reducerii costurilor administrative, demonstrându-se astfel eficiența soluțiilor digitale în administrarea fiscală precum utilizarea e-factura și a altor documente electronice.

Un alt aspect important desprins din studiile cercetate, relevă faptul că, în contextul digitalizării, colaborarea internațională, în domeniul raportării fiscale, devine din ce în ce mai importantă.

Studiile demonstrează că organizații precum OECD și Uniunea Europeană, deţin în contextul digitalizării fiscale un rol extrem de important, materializat în promovarea inițiativelor de schimb automat de informații fiscale între țări, facilitând detectarea și combaterea evaziunii fiscale transfrontaliere.

Aceste acorduri de schimb de informații permit autorităților fiscale să acceseze date relevante despre conturile bancare și tranzacțiile financiare ale contribuabililor aflaţi în alte jurisdicții fiscale, asigurând o monitorizare mai eficientă a tranzacţiilor efectuate de aceştia, cu efecte notabile asupra prevenirii fenomenului de evaziune fiscală.

La nivelul ţării noastre, platformele de raportare electronică, cum ar fi RO e-Factura, reprezintă un exemplu real despre modul în care digitalizarea poate transforma raportarea fiscală. Sistemele de raportare electronică, cum ar fi e-factura și platformele de raportare online, permit contribuabililor să-și îndeplinească obligațiile fiscale într-un mai facil, mai rapid și mai riguros. Aceste platforme permit contribuabililor să emită și să transmită facturi în format electronic, asigurând conformitatea cu cerințele fiscale și reducând riscul de evaziune.

În plus, accesul în timp real la datele fiscale facilitează monitorizarea și auditarea tranzacțiilor, permițând autorităților fiscale să identifice rapid eventualele nereguli.

Un alt aspect esențial al raportării fiscale digitale este reprezentat de standardizarea formatelor de date și a proceselor de raportare. Sun acest aspect, standardele internaționale, cum ar fi SAF-T (Standard Audit File for Tax), au fost dezvoltate pentru a asigura uniformitatea și compatibilitatea datelor fiscale între diferite jurisdicții. Aceste standarde permit autorităților fiscale să colecteze și să analizeze datele într-un mod coerent, facilitând schimbul de informații și colaborarea internațională în combaterea evaziunii fiscale (Suryanti, 2023).

Un aspect important de preciyat este reprezentat de faptul că începând cu anul 2025, entităţle din România vor fi obligate să raporteze SAF-T, ceea ce reprezintă din punctul nostru de vedere un mare pas înainte în ceea ce priveşte digitalizarea contabilă şi fiscală. Ceea ce considerăm important este faptul că prin intermediul acestor standarde vor fi raportate şi informaţii contabile , nu doar informaţii fiscale, ceea ce ne permite să afirmăm că prin intermediul implementării acestor standarde vom asista în anii următori şi la digitalizarea contabilităţii şi nu doar a fiscalităţii.

În concluzie, conform literaturii de specialitate cercetare de noi, reiese faptul că digitalizarea oferă oportunități pentru îmbunătățirea raportării fiscale, dar este asociată şi cu provocări importante atât pentru stat şi organismele de reglementare cât şi pentru contribuabili. Prin implementarea tehnologiilor avansate, standardizarea proceselor și colaborarea internațională, autoritățile fiscale pot asigura o colectare mai eficientă a impozitelor și pot combate evaziunea fiscală mai eficient.

În acelaşi timp, raportarea fiscală digitală nu doar că simplifică interacțiunea contribuabililor cu autoritățile fiscale, dar și sporește transparența și integritatea sistemului fiscal, contribuind la dezvoltarea unei economii mai echitabile și mai sustenabile.

Am observat, de asemenea, că în contextul digitalizării, perspectivele de raportare fiscală evoluează rapid, transformând modul în care contribuabilii și autoritățile fiscale interacționează și gestionează informațiile fiscale.

Digitalizarea simplifică procesul de raportare, îmbunătățește transparența, acuratețea și eficiența administrativă.

Astfel, milităm pentru extinderea pe scară largă a digitalizării raportării fiscale deoarce beneficiile asociate acestei depăşesc costurile asociate unei astfel de investiţii. De asemenea, considerăm, că ţara noastră se pretează cu precădere digitalizării fiscale, deoarece, după cum ştim, evaziunea fiscală în ţara noastră este una ridicată, şi considerăm că prin intermediul digitalizării fiscale evaziunea fiscală poate scădea considerabil.astfel, prin intermediul acestei secţiuni, a fost atins şi al doilea obiectiv al cercetării – O2.

În secţiunea următoare, în acord cu scopul propus, vom prezenta sintetic metodologia de realizare a cercetării de faţă, cu accent pe metodele de cercetare folosite pentru atingerea scopului dedus cercetării.

1. **Metodolgia cercetării**

În acord cu scopul propus, metodologia de cercetare utilizată înglobează metode de cercetare specifice analizei calitative fundamentale a literaturii de specialitate, utilizând atît o recenzie a literaturii de specialitate, considerată de noi relevantă pentru scopul propus, cât şi o meta-analiză a celor mai relevante studii publicate în literatura de specialitate în perioada 2018-2024, pe topicul de cercetare propus de noi.

După identificarea celor mai relevante lucrări de specialitate, focusate pe topicul „digitalizare fiscală”, autorii au procedat la analiza detaliată a lor şi au sintetizat cele mai relevante rezultate şi concluzii ale acestora, pentru a putea prezenta un stadiu actaul al cunoaşterii pe tema prezentata.

De asemenea, au fost analizate în evoluţie şi pe criterii comparative şi baza legală naţională privind evaziunea fiscală şi combaterea ei, pentru a prezenta posibilităţile de actualizare şi adaptare a acesteia la noile realităţi impuse de adoptarea tehnologiilor digitale în raportarea fiscală.

De asemenea, au fost aduse clarificări şi de natură conceptuală a unor termeni specifici care sunt asociaţi cu conceptul de evaziune fiscală, pentru a putea astfel încadra corect şi terminologia folosită de noi în prezenta lucrare.

Au fost folosite şi tehnici de cercetare descriptivă, de exemplificare practică şi de problematizare care au adus un plus cercetării teoretico-aplicative efectuate de noi.

Prin urmare, metodologia de cercetare este una mixtă, şi gândită în acord cu scopul şi obiectivele stabilite în prezenta lucrare. Utilizând aceste tehnici de cercetare fundamentale, am dedus, pe baza literaturii de specialitate, mai multe rezultate, pe care le prezentăm, în manieră structurată, în secţiunea următoare.

1. **Rezultate şi discuţii**

Prin aplicarea metodelor de cercetare descrise anterior, această secţiune este dedicată prezentării în manieră sintetică şi structurată a celor mai relevante rezultate ale cercetării efectuate, în acord cu scopul şi cu obiectivele adiacente acestuia. Astfel, în prima subsecţiune a acestei părţi ne vom focusa atenţia asupra identificării celor mai relevante rezultate şi discuţii derivate din analiza literaturii de specialitate focusate pe sublinierea manifestărilor şi formelor evaziunii fiscale, adaptate noii economii digitalizate.

## 4.1. Rezultate şi discuţii privind manifestările şi formele evaziunii fiscale în noul context al economiilor digitalizate

Evaziunea fiscală este în esență o încălcare a principiilor de baza ale sistemului fiscal, care sunt individualitatea și impersonalitatea, implicând în mod direct prejudicierea statului prin diminuarea veniturilor bugetare.

Aceasta se materializează printr-o serie de acțiuni deliberate de sustragere de la plata datorată, fie prin disimularea veniturilor sau a activelor, fie prin alte mecanisme mai sofisticate ce implică structuri juridice și contabile complexe.

Aceasta se manifestă într-o multitudine de forme, fiecare cu particularitățile sale. Înțelegerea acestor manifestări este esențială pentru elaborarea unor strategii de combatere eficiente și pentru crearea unui sistem fiscal mai robust și mai echitabil.

Formele de evaziune fiscală pot fi grupate în mai multe categorii, fiecare având caracteristici proprii care le definesc modul de operare și impactul asupra sistemului fiscal. Aceste forme includ evaziunea prin neînregistrarea sau subevaluarea veniturilor, manipularea documentelor contabile, folosirea inadecvată a deducerilor și a facilităţilor fiscale, precum și structurarea complexă a tranzacțiilor pentru a masca realitatea fiscală.

În sensul celor invocate mai sus, precum şi pentru a le prezenta într-o formă mai sintetică şi mai inteligibilă, am optat pentru o prezentare tabelară a formelor de evaziune fiscală, prezente în doctrina contabilă naţională şi internaţională. Astfel, o scurtă prezentare a celor mai întâlnite forme de evaziune fiscală poate fi observată în tabelul nr. 2.

**Tabel nr. 2** Forme ale evaziunii fiscale

|  |  |  |
| --- | --- | --- |
| **Categorie** | **Descriere** | **Exemple** |
| Evaziunea fiscală națională | Acte de evaziune realizate în cadrul unui singur stat, profitând de lacunele legislației naționale. | Omiterea unor înregistrări sau întârzierea intenționată a acestora |
| Evaziune fiscală internațională | Implică mai multe jurisdicții fiscale, folosindu-se de globalizarea economică pentru a transfera fonduri în scopul minimizării impozitelor datorate. | Utilizarea companiilor offshore sau a paradisurilor fiscale pentru a ascunde venituri sau activități economice. |
| Evaziunea fiscală clasică sau prin disimulare | Sustragerea de la achitarea totală sau parțială a taxelor şi impozitelor prin manipularea documentației fiscale. | Nedepunerea declarațiilor fiscale, depunerea de declarații incorecte, creșterea artificială a cheltuielilor. |
| Evaziunea fiscală prin denaturarea evaluării | Evaluarea incorectă a activelor pentru a reduce impozitele datorate. | Subevaluarea stocurilor, supraevaluarea provizioanelor. |
| Evaziunea fiscală prin mecanisme juridice | Utilizarea structurilor legale pentru a masca natura reală a tranzacțiilor sau a organizării pentru a reduce sarcina fiscală. | Declararea unui contract de comodat ca un contract de închiriere. |
| Evaziune fiscală prin mecanisme contabile, sau evaziunea fiscală frauduloasă | Manipularea înregistrărilor contabile pentru a distorsiona realitatea economică a unei entități. | Falsificarea registrelor și evidențelor fiscale, falsificarea bilanțurilor contabile. |

*Sursă: adaptare autor după Petric,2023*

Evaziunea fiscală naţională se desfăşoară în graniţele unui singur stat şi este asociată deci tranzacţiilor care se desfăşoră în interiorul graniţelor unei singure ţări şi se manifestă de cele mai multe ori prin omiterea unor înregistrări în evidenţele contabile, cu impact asupra fiscalităţii acelei companii şi implicit asupra bugetului naţional consolidat a acelei ţări.

Evaziunea fiscală internaţională este o formă de evaziune care s-a dezvoltat foarte mult în ultimele decenii ca urmare a extinderii pe scară largă a globalizării afacerilor, a afacerilor transnaţionale şi a extinderii companiilor multinaţionale pe glob. Această formă de manifestare a evaziunii fiscale ia de cele mai multe ori forma exporturilor de profituri în filiale ale aceluiaşi grup de companii cu sediul în paradisuri fiscale sau a efectuării de tranzacţii intra-grup în scopul deducerii sarcinii fiscale.

În sensul celor invocate mai sus, studiul realizat de către Kitsios et al. (2023) şi focusat pe ipoteza conform căreia utilizarea tehnologiilor digitale oferă o oportunitate de a reduce frauda și de a crește veniturile guvernamentale, demonstrează că frauda internaţională poate fi atenuată prin utilizarea tehnologiilor digitale la frontieră şi că reducerea fraudei comerciale prin digitalizare ar putea fi substanțiale.

Una dintre cele mai des întâlnite forme de evaziune este cea prin *disimulare,* care implică ascunderea veniturilor sau a activelor pentru a reduce baza impozabilă, în subevaluarea cuantumului materiei impozabile sau în folosirea altor căi ori modalități de sustragere de la plata impozitului datorat (Gyuricza et al, 2017).

Acest tip de evaziune poate implica întocmirea de documente contabile false, subevaluarea intenționată a stocurilor sau supraevaluarea cheltuielilor. Prin aceste metode, contribuabilii își diminuează artificial obligațiile fiscale, prejudiciind bugetul statului și creând distorsiuni în piață.

Evaziunea fiscală prin denaturarea evaluării se regăseşte ca formă de manifestare în diminuarea valorii stocurilor, supraestimarea amortismentelor și provizioanelor, efectuate cu scopul de a amâna înregistraea în contabilitate a profitului în viitor şi prin urmare a amânării plăţii impoyitului pe profit (Tebieș, 2022).

Un alt mecanism des utilizat este *evaziunea fiscală juridică* (cunoscută şi sub numele de evaziune fiscală prin ascunderea naturii operațiunii), prin care se ascunde natura reală a veniturilor sau se manipulează structura legală a tranzacțiilor pentru a obține avantaje fiscale nejustificate. Un exemplu în acest sens ar fi înregistrarea unui contract de vânzare care poate fi deghizat sub forma unui contract de comodat pentru a eluda impozitarea sau când un contract de asociere este transformat, în mod ascuns, într-un contract de muncă, pentru ca beneficiarul acestuia să obțină anumite avantaje din calitatea de salariat sau invers (Tebieș, 2022).

O altă formă de evaziune este *evaziunea fiscală contabilă sau evaziunea fiscală frauduloasă* prin care se urmărește formarea convingerii organului fiscal că documentele contabile fac parte dintr-o contabilitate ținută corect. Acest tip de evaziune constă în utilizarea de documente false, având ca scop creșterea cheltuielilor, dar și a reducerii veniturilor, diminuarea profitului impozabil și, pe cale de consecință, a obligațiilor fiscale datorate statului (Bălan, 2024).

Creşterea complexităţii afacerilor , precum şi extinderea pe scară largă a afacerilor transnaţionale au creat apanajul extinderii formelor de manifestare a evaziunii fiscale. În acest sens, statul şi organismele de reglementare au fost nevoite să facă eforturi considerabile de a identifica modalităţi prin care să combată fenomenul evazionist.

Din aceste considerente, suntem de părere că o combatere eficientă a evaziunii fiscale necesită măsuri legislative stricte și un control riguros, dublate de o cooperare internațională sporită pentru a putea identifica şi combate metodele transfrontaliere de evaziune fiscală.

Aşa cum am amintit anterior, autoritățile fiscale naţionale precum şi autorităţile fiscale internaţionale trebuie să se adapteze continuu la noile scheme de evaziune fiscală, generate de extinderea afacerilor transnaţionale. Una dintre cele mai eficiente modalităţi de combatere a acestui tip de evaziune fiscală este reprezentată de recursul la tehnologia digitală și analiza de date, pentru a detecta domeniile cu risc fiscal ridicat, a preveni şi a reduce evaziunea fiscală la un nivel acceptabil.

Din aceste considerente, suntem de părere că organismele internaţionale cu atribuţii pe linie de fiscalitate precum şi statele naţionale, prin intermediul organismelor de reglementare, trebuie să intensifice investiţiile în digitalizarea fiscală, mai ales în sectoarele „sensibile” ale economiilor lor, pentru a putea preveni sau contracara fenomenul evazionist.

La aceste concluzii a ajuns şi Amzuică et al. (2023) care într-un studiu focusat pe explorarea impactului digitalizării afacerilor asupra mai multor aspecte ale evaziunii fiscale, evidentiază o relație negativă și semnificativă între adoptarea digitalizării în afaceri și evaziunea fiscală, *digitalizarea avand un impact considerabil asupra reducerii evaziunii fiscale.*

## 4.2.Impactul şi efectele evaziunii fiscale asupra dezvoltării economice sustenabile.

Aşa cum am observat în secţiunea anterioară, formele de manifestare a evaziunii fiscale sunt diferite şi în acelaşi timp complexe.

De aici rezultă că şi impactul economic al evaziunii fiscale este unul semnificativ și multifaţetat. Aşa că în cele ce urmează vom încerca, în cadrul acestei secţiuni să identificăm, în manieră sintetică, impactul şi mai apoi efectele evaziunii fiscale asupra dezvoltării economice sustenabile.

În ceea ce priveşte impactul evaziunii fiscale, *în primul rând*, evaziunea fiscala submineaza *stabilitatea economică și reduce veniturile fiscale* (Okeke, et al., 2024; Ozili, 2020), la dispoziţia guvernelor pentru a gestiona economia, contribuie la scaderea resurselor disponibile pentru investiții publice și cheltuieli sociale, afectând negativ calitatea vieții cetățenilor.

Mai mult, evaziunea fiscală poate contribui la instabilitatea economică (Okeke, et al., 2024), problema evaziunii fiscale fiind direct legată de nivelul de colectare a veniturilor (Popescu and Stanciuc (Socoliuc), 2022). Reducerea veniturilor fiscale obligă guvernele să recurgă la împrumuturi externe sau la majorarea taxelor pentru contribuabilii corecți, ceea ce poate crea un cerc vicios de îndatorare și creștere a poverii fiscale.

*În al doilea rând*, evaziunea fiscală este o formă de concurenţă neloială pe piata (Medrega, 2013) care afectează orice afacere, favorizand acele întreprinderi care își reduc în mod „neortodox” obligațiile fiscale în detrimentul celor care respectă legea, iar economia nu poate functiona în condiţiile în care competiţia este afectată.Aceasta distorsionează mecanismele de piață și poate descuraja investițiile legitime și inovarea.

In opinia lui Di Marzio et al. (2023), combaterea evaziunii fiscale nu numai că mărește veniturile din impozite și promovează echitatea fiscală, dar poate, de asemenea, să sporească eficiența pieței prin egalizarea condițiilor de concurență.

În plus, *în al treilea rând*, evaziunea fiscală poate submina încrederea publicului în instituțiile statului și în echitatea sistemului fiscal, ceea ce poate duce la o conformare fiscală redusă și la perpetuarea practicilor evazioniste.

Aceste aspecte au fost luate în considerare şi în cercetarea efectuată de către Gërxhani and Wintrobe (2021). Astfel,cercetarea întreprinsă de aceştia relevă faptul că, guvernul ar trebui să promoveze o abordare democratică care să încurajeze înțelegerea reciprocă între guvern și contribuabili pentru a construi încrederea şi consensul dintre stat şi contribuabili, ca masură de reducere a evaziunii fiscale.

Pe langa încrederea în guvern, Olushola et al. (2024), considera ca si corectitudinea sistemului fiscal, simplitatea fiscală, importanța fiscală, tendința de proiecție fiscală și accesul facil la credite de către companii, reprezintă măsuri eficiente ce vizeaza atenuarea evaziunii fiscale.

Studiul efectuat de catre Marta and Shahrour (2024) evidențiaza impactul digitalizării asupra descurajării comportamentului de evaziune fiscală, precum și beneficiile potențiale ale progreselor tehnologice pentru îmbunătățirea capacității guvernelor de a reduce evaziunea fiscală. Astfel, autorii militează pentru extinderea digitalizării fiscale ca măsură de dimnuare a fenomenului inflaţionist.

În aceeşi linie cu studiul anterior citat şi studiul efectuat de către Al-Asfour and McGee, (2024) evidenţiază faptul că reformele politicilor fiscale, progresele tehnologice și schimbările în valorile societale vor modela, fără îndoială, peisajul viitor al conformității fiscale și al evaziunii fiscale

Din studiile anterior citate reiese puetm desprinde două concluzii fundamentale.

Prima concluzie pe care o putem enunţa este faptul că evaziunea fiscală are un impact economic profund, subminând veniturile statului, creând inechități pe piață și afectând negativ stabilitatea macroeconomică.

A doua concluzie esenţială pe care o putem desprinde este faptul că combaterea eficientă a fenomenului evazionist, prin implementarea unor măsuri de digitalizare și modernizare a sistemelor fiscale, reprezintă un pas esențial pentru asigurarea unei dezvoltări economice durabile și echitabile.

În continuarea acestei secţiuni, vom trata efectele multifaţetate ale evaziunii fiscale, pentru ca mai apoi în secţiunea următoare să putem identifica strategii și politici de combatere a evaziunii fiscale în context naţional şi internaţional.

Astfel pentru a îndeplini şi acest obiectiv al cercetării, precum şi pentru a spori inteligibilitatea acestor efecte de către utilizatorii acestei cercetări, am convenit asupra unei prezentări tabelare a efectelor evaziunii fiscale, clasificate pe categorii distincte, urmate de o descriere sintetică a fiecărui efect în parte şi a influenţei acestora asupra formării veniturilor statului. Aspectele descrise anterior sunt redate în tabelul nr. 3, astfel:

**Tabel nr. 3.** Efectele evaziunii fiscale

|  |  |  |
| --- | --- | --- |
| **Categorie** | **Efecte** | **Descriere** |
| **.Sociale** | Reducerea calității serviciilor publice | Veniturile reduse ale statului afectează finanțarea educației, sănătății și infrastructurii sau alte servicii publice, generând servicii publice de calitate inferioară. |
| Creșterea inegalităților sociale | Evaziunea fiscală efectuată de companiile bogate, sporeşte inechitatea veniturilor și bunăstării între diferite clase sociale. |
| Percepția negativă asupra justiției fiscale | Contribuabilii corecți percep o stare de nemulțumire și devin demotivați pentru plata impozitelor şi taxelor, subminând conformitatea fiscală și încrederea în instituțiile statului, deoarece au ca exemplu negativ pe cei evazionişti care prosperă în afacerile lor |
| Afectarea investițiilor în capitalul uman | Reducerea veniturilor statului limitează investițiile în educație și formare profesională, afectând dezvoltarea capitalului uman şi dezvoltarea sustemabilă a societăţii. |
| Creșterea economiei subterane | Veniturile ilicite obținute din evaziunea fiscală sunt adesea ascunse și reinvestite în economia subterană, care crește și devine mai complexă. |
| **Economice** | Reducerea veniturilor bugetare | Guvernele colectează mai puține impozite şi taxe, afectând capacitatea de a finanța proiecte publice esențiale și de a menține echilibrul bugetar. |
| Concurență neloială | Companiile care nu plătesc impozite pot oferi prețuri mai mici, distorsionând piața și afectând afacerile legitime care respectă legea. |
| Creșterea poverii fiscale asupra contribuabililor corecți | Pierderile de venituri din evaziune fiscală determină guvernele să majoreze taxele și impozitele pentru contribuabilii corecți, creând un cerc vicios de rezistență la impozitare. |
| Instabilitate economică | Veniturile fiscale instabile și neprevăzute pot conduce la împrumuturi externe și majorări de taxe, afectând stabilitatea macroeconomică. |
| Scăderea investițiilor publice și private | Veniturile reduse și impozitele crescute descurajează investițiile în infrastructură și inovație, limitând creșterea economică pe termen lung. |
|  | Descurajarea investiţiilor straine directe (ISD) sau chiar dezinvestirea | Evaziunea fiscală conduce la creşterea fiscalităţii, ceea ce conduce la lipsa de interes a investitorilor internaţionali potenţiali sau chiar a descurajării investitorilor internaţionali actuali şi care pot să se îndrepte spre ţări cu sisteme fiscale mai predictibile şi cu o fiscalitate mai scăzută. |
| **Politice** |  | |
| Percepția negativă asupra guvernului | Contribuabilii care se simt nedreptățiți de sistemul fiscal își pierd încrederea în autorități și guvern, ceea ce poate duce la instabilitate politică. |
| Reducerea conformității fiscale | Lipsa de încredere în guvern și în eficiența măsurilor fiscale poate duce la o conformare redusă și la perpetuarea evaziunii fiscale. |
| Impact asupra campaniilor electorale | Problema evaziunii fiscale devine un subiect central în campaniile electorale, influențând rezultatele alegerilor și prioritățile politice. |
| Presiunea asupra guvernelor de a reduce evaziunea fiscală | Aderarea la organizații internaționale, cum ar fi UE,OCDE impune guvernelor să adopte măsuri stricte de combatere a evaziunii fiscale, influențând politicile fiscale naționale. |
| Influențarea politicilor publice | Evaziunea fiscală și corupția pot influența negativ procesul legislativ și administrativ, afectând calitatea și imparțialitatea deciziilor politice. |
|  | Scăderea ratingului de ţară | O evaziune fiscală ridicată este percepută de agenţiile de rating ca o lipsă de coerenţă a politicilor publice guvernamentale, care va acorda un rating negativ sau în scădere pentru ţara respectivă- |

*Sursă: Prelucrare proprie autor dupa Khaltar, 2024; Abu Huson et al., 2024; Kago and Musa, 2024*

Din cele afirmate anterior, se observă aşadar că evaziunea fiscală are efecte multiple asupra statelor dar şi a cetăţenilor deopotrivă. Considerăm că investiţiile în digitalizare şi implicit digitalizarea sistemelor fiscale pot oferi soluții viabile pentru a aborda aceste provocări şi a realiza dezideratul de reducere a evaziunii fiscale, cu efecte importante asupra unui grad de colectare mai mare a veniturilor bugetare şi astfel asigurării premiselor dezvoltării economice sustenabile.

Considerăm că prin adoptarea de către stat a tehnologiile moderne, precum platformele de raportare electronică, la nivelului sistemului fiscal, se poate ajunge la o monitorizare mai eficientă și mai transparentă a tranzacțiilor fiscale şi astfel să se limiteze sau chiar să se elimine tranzacţiile suspecte de evaziune fiscală, cu efecte importante asupra creşterii veniturilor bigetare şi implicit a dezvoltării economice.

Astfel, în opinia noastră, prin intermediul acestor instrumente se pot identifica de către stat şi organismele de control, în mod rapid și precis anomaliile și comportamentele suspecte, facilitându-se astfel intervențiile prompte ale autorităților fiscale.

Așa cum am observat în capitolul anterior, implementarea platformelor de raportare electronică, cum ar fi e-factura și sistemele de monitorizare a transporturilor (RO e-transport), au contribuit la simplificarea proceselor administrative și la reducerea erorilor și ineficiențelor. De asemenea, aceste platforme permit autorităților fiscale să acceseze în timp real informațiile necesare pentru monitorizarea conformității fiscale și pentru detectarea activităților evazioniste.

Putem conchide, prin a afirma că statul şi organismele internaţionale cu atrubuţii pe linie de politici publice şi fiscale, trebuie să conlucreze pe mai departe pe această linie a adoptării tehnologiilor digitale în combaterea evaziunii fiscale, pentru că doar în acest fel, se poate asigura dezideratul de echitate fiscală, conformare fiscală, stabilitate şi predictibilitate fiscală, ca premise reale pentru asigurarea unei dezvoltări economice sustenabile.

## 4.3. Rezultate şi discuţii asociate identificării de strategii și politici de combatere a evaziunii fiscale în context naţional şi internaţional

Aşa cum am putut observa şi din secţiunile anterioare, evaziunea fiscală reprezintă o problemă complexă cu consecințe sau efecte semnificative asupra structurilor economice sociale şi politice, manifestându-se prin diverse forme și metode şi care necesită o abordare strategică, coordonată şi sinergică pentru o combatere eficientă.

Înțelegerea profundă a mecanismelor prin care se realizează evaziunea fiscală și a impactului său permite instituțiilor statului să dezvolte răspunsuri legislative și administrative adaptate. Această adaptare este esențială nu doar pentru recuperarea veniturilor pierdute, dar și pentru restabilirea echității și a încrederii publice în sistemul fiscal, cu efecte importante asupra dezvoltării economice sustenabile.

Din aceste raţiuni, suntem de părere că combaterea evaziunii fiscale necesită o abordare integrată, care să includă *îmbunătățirea legislației fiscale*, *consolidarea capacităților instituționale de aplicare a legii* precum şi *cooperarea internațională* cu celelalte state şi cu organismele de reglementare în domeniu.

Astfel, referitor la măsurile de îmbunătăţire a legislaţiei fiscale, Mansour et al.(2023) subliniază importanţa majoră a legislaţiei fiscale vis-a-vis de fenomenul evazionist. În optica caestui autor, legislația trebuie să fie clară și comprehensivă pentru a lăsa cât mai puțin spațiu de interpretare care poate fi exploatat de către evazionisti. În acest sens, considerăm că o clarificare a normelor privind documentația fiscală obligatorie precum și sancțiunile aplicabile pentru nerespectarea acestora, poate descuraja practicile de subdeclarare a veniturilor sau de utilizare a documentelor false. Din acest ultim aspect rezultă importanţa campaniilor de conştientizare desfăşurate de stat prin intermediul organelor de control, dar şi a importanţei care revine instituţiilor de învăţământ economice şi juridice precum şi a organismelor profesionale în conştientizarea viitorilor şi actualilor profesionişti contabili asupra rolul major pe care aceştia îl joacă în prevenirea şi combaterea fenomenului evazionist.

În ceea ce priveşte consolidarea capacităților instituționale de aplicare a legii, suntem de părere că *instituțiile fiscale trebuie să fie dotate cu resursele materiale şi logistice necesare pentru a putea monitoriza și audita eficient contribuabilii,* identificând astfel rapid orice nereguli şi comportamente suspecte sau evazioniste.

În acest sens, suntem de părere că utilizarea tehnologiei, cum ar fi sistemele informatice avansate și analiza de date, pot sprijini detectarea tiparelor de comportament suspect și poate îmbunătăți eficiența inspecţiilor şi controalelor fiscale.

Totodată, digitalizarea joacă un rol esențial în strategiile moderne de combatere a evaziunii fiscale. Tehnologiile digitale permit o monitorizare mai eficientă și transparentă a tranzacțiilor economice, reducând oportunitățile pentru comportamente evazioniste. Utilizarea platformelor de raportare electronică, cum ar de exemplu fi E-factura, E-transport și implementarea unor sisteme avansate de analiză a datelor bazate pe inteligența artificială, permit autorităților fiscale să identifice rapid și precis anomaliile și tranzacțiile suspecte. Aceste tehnologii îmbunătățesc eficiența administrativă și facilitează detectarea timpurie a evaziunii fiscale, permițând intervenții eficiente.

De asemenea, o altă resursă importantă, alături de cele materiale şi logistice, este reprezentată de resursa umană, care trebuie să fie capabilă să folosească aceste tehnologii şi softuri. Prin urmare, formarea și retenția de personal calificat în cadrul autorităților fiscale este crucială, deoarece aceasta asigură că legile sunt aplicate în mod consistent și just şi că comportamentele evazioniste pot fi descoperite în faye incipiente şi astfel evitate, sau chiar detectate ulterior şi luarea măsurilor care se impun pentru recuperarea banilor la bugetul de stat.

La aceste măsuri de fortificare internă a luptei împotriva evaziunii fiscale, trebuie să fie asociate şi măsuri externe. Astfel, evaziunea fiscală *necesită adoptarea de măsuri de cooperare și coordonare internațională, dată fiind natura sa transfrontalieră*, ca urmare a dezvoltării accentuată a afacerilor transnaţionale. Astfel, colaborarea internațională reprezintă un alt pilon esențial în strategia de combatere a evaziunii fiscale.

Prin urmare, schimbul de informații între țări poate preveni utilizarea jurisdicțiilor offshore pentru ascunderea veniturilor. Astfel, măsurile ce trebuiesc întreprinse trebuie să fie reprezentate într-o primă instanţă de semnarea de acorduri bilaterale și multilaterale, care sunt esențiale în acest sens, dublate de aderarea la standarde internaționale de raportare și transparență fiscală, care pot dimnua considerabil fenomenul evazionist.

Într-o economie modernă, unde capitalurile și bunurile circulă liber peste granițe, cooperarea între state este vitală pentru a combate eficient evaziunea fiscală transfrontalieră. Acordurile de schimb automat de informații fiscale între țări, precum și colaborarea în cadrul organizațiilor internaționale, cum ar fi Organizația pentru Cooperare și Dezvoltare Economică (OCDE) și Uniunea Europeană (UE), sunt deosebit de importante pentru detectarea și sancționarea evaziunii fiscale la nivel global. Prin aceste acorduri, statele își pot împărtăși informații despre conturile bancare, tranzacțiile financiare și alte date relevante, facilitând identificarea contribuabililor care încearcă să ascundă venituri în jurisdicții străine.

Dacă în cele descrise anterior am vorbit de măsuri corective sau de sancţionare a comportamentelor evazioniste, considerăm că mai importante decât acestea sunt *măsurile preventive. De aceea, în cele ce urmează vom puncta o serie de măsuri de abordare preventivă a acestui flagel.*

Considerăm că cea mai importantă măsură care se poate lua de către stat, organismele de reglementare, organismele profesionale precum şi instituţiile de învăţământ, este reprezentată *de educaţia fiscală.*

Sub acest ultim aspect, cercetarea efectuată de către Kumi-Dumor et al.(2023), relevă faptul că educația fiscală joacă un rol semnificativ în acest proces, contribuind la creșterea conștientizării obligațiilor fiscale și la înțelegerea consecințelor evaziunii fiscale (Kumi-Dumor et al., 2023).

Din cele afirmate anterior, deducem importanţa colosală a campaniilor de informare ale statului privind efectele evaziunii fiscale.

În optica noastră, statul trebuie să întreprindă măsuri şi strategii holistice de informare privind obligaţiile fiscale ale contribuabililor, despre sancţinile prevăzute pentru evazionişti precum şi a implicaţiilor şi efectelor macroeconomice ale evaziunii fiscale asupra dezvoltării economice sustenabile.

*În acest sens, educația fiscală și conștientizarea publicului* reprezintă, de asemenea, componente importante ale strategiilor de combatere a evaziunii fiscale. În optica noastră aceste campanii de promovare trebuie gândită sistemic şi trebuie să fie implicate mai multe instituţii cu atribuţii pe linie fiscală: statul şi organismele de coordonare, reglementare şi control fiscal, organele de urmărire pe linie penală (poliţie şi parchet), organismele profesionale pe linie de contabilitate, audit şi consultanţă fiscală, instituţii de învăţământ superior.

Este esențial ca atât contribuabilii, cât și angajații administrației fiscale să fie bine informați despre importanța conformării fiscale și despre consecințele evaziunii fiscale. Campaniile de informare și educație fiscală pot contribui la schimbarea atitudinilor și comportamentelor, promovând o cultură a conformării și a integrității fiscale. Totuși, pentru a asigura succesul acestor strategii, este necesară și o administrare fiscală eficientă și transparentă.

Aceste aspecte sunt întărite şi de cercetarea realizată de către Hurloiu et al.,(2023) care relevă importanţa educaţiei fiscale şi a faptului că autoritățile fiscale trebuie să fie bine echipate și pregătite pentru a aplica legislația în mod corect și imparțial.

Astfel din cele afirmate anterior, putem deduce două măsuri imediate pe care statul trebuie să le întreprindă cu rapiditate pentru a putea lupta cu evaziunea fiscală. Acestea, sunt reprezentate, în optica noastră,*de investițiile în formarea profesională a personalului și în infrastructura tehnologică,* care sunt esențiale pentru a asigura capacitatea de a detecta și sancționa evaziunea fiscală.

La acestea se adaugă, *măsuri şi politici publice îndreptate spre asigurarea transparenței și responsabilităţii în gestionarea veniturilor fiscal-bugetare*, pe care le considerăm cruciale pentru a menține încrederea publicului în sistemul fiscal și pentru a încuraja conformarea voluntară. În lipsa acestor măsuri, contribuabilii corecţi nu vor şti cum s-au cheltuit de către stat banii lor, ceea ce va conduce ca în anii următori aceştia să nu se mai conformeze voluntar la plată, ci din contră se vor adauga contribuabililor evazinişti, cu efecte direct proporţionale asupra creşterii evaziunii fiscale.

Așadar, putem conchide, pe baza celor afirmate mai sus că combaterea evaziunii fiscale necesită o abordare holistică, care să combine, în manieră optimă, măsuri legislative solide, utilizarea avansată a tehnologiilor digitale, cooperarea internațională, educația fiscală și o administrare fiscală eficientă.

Suntem de părere că prin implementarea acestor strategii şi politici publice, statele pot reduce semnificativ nivelul evaziunii fiscale, asigurând astfel venituri suficiente pentru a finanța serviciile publice esențiale și pentru a sprijini dezvoltarea economică durabilă.

**Concluzii**

Acest studiu explorează în manieră calitativ-desriptivă impactul tehnologiilor digitale asupra combaterii evaziunii fiscale, subliniind rolul tehnologiilor moderne în detectarea și prevenirea comportamentelor evazioniste.

Aşa cum am demonstrat şi în secţiunea de rezultate şi discuţii ale acestei cercetări, evaziunea fiscală reprezintă o problemă complexă, afectând veniturile statului și creând inechități pe piață.

În acest context, studiul nostru a demonstrat faptul că digitalizarea oferă soluții eficiente pentru monitorizarea tranzacțiilor economice și pentru detectarea anomaliilor fiscale, cu efecte pozitive în direcţia combaterii timpurii a evaziunii fiscale.

Rezultatele noastre demonstrează şi faptul că adoptarea de către state a strategiilor moderne, incluzând utilizarea platformelor de raportare electronică și a sistemelor de analiză avansată a datelor, a adoptării inteligenţei artificiale la nivelul statului şi a administraţiilor fiscale, au demonstrat o capacitate crescută de a reduce evaziunea fiscală și de a îmbunătăți colectarea impozitelor.

Concluzionând, putem afirma faptul că combaterea evaziunii fiscale prin digitalizare necesită o abordare integrată şi holistică, care să includă măsuri legislative stricte, utilizarea avansată a tehnologiilor digitale și a cooperării internaționale între state pe linie de adminstrare fiscală.

La acestea, în mod imperativ se impune ca statul să adopte măsuri de educație fiscală și de conștientizare a publicului larg asupra fenomenului evaziunii fiscale sub toate faţetele sale, care în optica noastră, sunt de asemenea, esențiale pentru promovarea conformității fiscale. Considerăm că prin implementarea acestor măsuri, autoritățile fiscale pot asigura o colectare eficientă a impozitelor și pot contribui la dezvoltarea unui sistem fiscal echitabil și transparent, care să reprezinte piatra de temelie a unei dezvoltări economice sustenabile a ţării în context european.

# Reference

1. Abu Huson, Y., Aljawarneh, N. M., Obeidat, A. M., & Alqudah, M. (2024). Insights into Corporate Tax Evasion and Its Ramifications on Overall Budget Revenue: An Empirical Study. In The AI Revolution: Driving Business Innovation and Research: Volume 2 (pp. 107-122). Cham: *Springer Nature Switzerland.*
2. Al-Asfour, F., & McGee, R. W. (2024). Tax Evasion and Tax Compliance: What Have We Learned from the 100 Most Cited Studies?. *Al-Asfour, F. & McGee, RW (2024). Tax Evasion and Tax Compliance: What Have We Learned from the*, *100*.
3. Amonkar, V. R. (2023). Perception of Individual Assessee Towards E-filing of Income Tax Returns in Goa: An Empirical study (Doctoral dissertation, Goa University).
4. Amzuică, B. F., Mititelu, R. A., & Nișulescu, I. (2023). Digitalization of Business–Implications on Tax Evasion Dimensions. In Proceedings of the International Conference on Business Excellence (Vol. 17, No. 1, pp. 1888-1896).
5. Asnawi, M. (2023). Fraud in Tax Evasion Decision: Effect on Financial Pressure, Tax Investigation and the Perceived Probability of Audit. Migration Letters, 20(5), 303-314.
6. Baiguzina, L., Galimova, G., & Nurdavlyatova, E. (2021). Financial system in the conditions of digitalization of the modern economy. In E3S Web of Conferences (Vol. 295, p. 01035). EDP Sciences.
7. Balashov, A., & Sanina, A. (2023). Tax Evasion. In *Global Encyclopedia of Public Administration, Public Policy, and Governance* (pp. 12614-12620). Cham: Springer International Publishing.
8. Bălan Ștefan-Robert(2024), Cadrul teoretic al infracțiunii de evaziune fiscală în lumina prevederilor Legii nr. 241/2005, <https://www.juridice.ro/721329/cadrul-teoretic-al-infractiunii-de-evaziune-fiscala-in-lumina-prevederilor-legii-nr-241-2005.html>.
9. Chaikovskaya, L. A. (2022). Tools of the digital Economy as Methods to Ensure the reliability of financial Statements. Accounting. Analysis. Auditing, 9(3), 6-13.
10. Di Marzio, I., Mocetti, S., & Rubolino, E. (2023). Market Externalities of Tax Evasion. *Bank of Italy Temi di Discussione, forthcoming*, *6*.
11. Gyuricza, S. I., Lascu, R. M., & Gyuricza, M. A. (2017). Aspecte conceptuale privind frauda fiscală. CECCAR Business Magazine, 4, 43.

Hidayat, M., & Defitri, S. Y. (2024). Digitalization and the Changing Landscape of Tax Compliance (Challenges and Opportunities). *Accounting Studies and Tax Journal (COUNT)*, *1*(1), 131-139.

1. Hurloiu, l., Rusu, b., & Hurloiu, i. Opportunities for Improving Financial Control in Combating and Limiting Tax Evasion in the Context of Romania's Membership in the EU. Annals of Spiru Haret University, 381.
2. Kago, H. Y., & Musa, U. (2024). AN ANALYSIS OF REVENUE GENERATION STRATEGIES AND SERVICE DELIVERY IN CHANCHAGA LOCAL GOVERNMENT OF NIGER STATE. *Journal of Political Discourse*, 2(1 (2)), 77-88.
3. Khaltar, O. (2024). Tax evasion and governance quality: The moderating role of adopting open government. *International Review of Administrative Sciences*, 90(1), 276-294.
4. Kitsios, E., Jalles, J. T., & Verdier, G. (2023). Tax evasion from cross-border fraud: does digitalization make a difference?. *Applied Economics Letters*, 30(10), 1400-1406.
5. Kumi-Dumor, E., Fernandes, P. O., & Lopes, J. (2023). solutions for preventing tax evasion. *Economic and Social Development*: *Book of Proceedings*, 313-320.
6. Lamaj, M. (2023). Economic Crime: Tax Evasion in a Developing Country. *Open Journal of Business and Management*, 11(3), 873-899.
7. Legea 87/1994. LEGE nr. 87 din 18 octombrie 1994 pentru combaterea evaziunii fiscale. Available online at <https://legislatie.just.ro/Public/DetaliiDocument/4350>.
8. Legea 241/2005. Legea nr. 241 din 15 iulie 2005 pentru prevenirea și combaterea evaziunii fiscale, publicat în Monitorul Oficial nr. 672 din 27 iulie 2005, Available online at https://legislatie.just.ro/Public/DetaliiDocument/63590.
9. Ma, Q., Mentel, G., Zhao, X., Salahodjaev, R., & Kuldasheva, Z. (2022). Natural resources tax volatility and economic performance: Evaluating the role of digital economy. *Resources Policy*, 75, 102510.
10. Mansour, A. A. Z., Ahmi, A., Alkhuzaie, A. S. H., Alhmood, M. A., Popoola, O. M. J., & Altarawneh, M. (2023). State of art in tax evasion research: A bibliometric review*. Review of Education*, 11(3), e3422.
11. Marta, A. F., & Shahrour, M. H. (2024). Curbing Tax Evasion in the Digital Marketplace: A Multifaceted Approach. *Review of International Comparative Management/Revista de Management Comparat International*, *25*(2).
12. Mazur, O. (2022). Can Blockchain Revolutionize Tax Administration?. Penn St. L. Rev., 127, 115.
13. Medrega, C. (2013). Milcev, EY: Evaziunea fiscală este o formă de “concurenţă neloială”. Economia nu poate să meargă dacă este afectată concurenţa. Available online at: <https://www.zf.ro/companii/milcev-ey-evaziunea-fiscala-este-o-forma-de-concurenta-neloiala-economia-nu-poate-sa-mearga-daca-este-afectata-concurenta-11581854>.
14. Nazarov, M. A., Mikhaleva, O. L., & Chernousova, K. S. (2020). Digital transformation of tax administration. In Digital Age: Chances, Challenges and Future 7 (pp. 144-149). *Springer International Publishing*.
15. Okeke, I. C., Agu, E. E., Ejike, O. G., Ewim, C. P. M., & Komolafe, M. O. (2024). A compliance and audit model for tackling tax evasion in Nigeria. *International Journal of Frontier Research in Science*, *2*(2), 057-068.
16. Olushola, O., Olusoga, A. M., & Beyai, P. L. (2024). Unmasking the Shadows: Exploring Personal Income Tax Evasion and Nigeria’s Macroeconomic Sustainability through a Behavioural Economics Lens, *Business, Management and Economics Annual Volume*, DOI: 10.5772/intechopen.115090.
17. Ozili, P.K. (2020), Tax evasion and financial instability, Journal of Financial Crime, 27(2), pp. 531-539. <https://doi.org/10.1108/JFC-04-2019-0051>.
18. Petric, N. A. (2023). Studiu asupra evaziunii fiscale din România și în context european-teză de doctorat, available online at <https://econ.ubbcluj.ro/fisierevenimente/Petric%20Nicolae%20Aron.pdf>.
19. Popescu, N. I., Stanciuc (Socoliuc), M. I. (2022). *Evaluating the Impact of Various Macroeconomic Indicators on the Fiscal Freedom Index in the European Union.* Proceedings of the 40th International Business Information Management Association (IBIMA), IBIMA Business Conference 23-24 November 2022, Seville, Spain, ISBN:979-8-9867719-0-8, ISSN:2767-9640.

Puholovko, І. (2024). Alternative Ways To Manage Cooperation In Tax Relations: Challenges Of Digitalization And Tax Compliance. *Economies' Horizons*, (2-3 (28)), 214-220.

1. Saragih, A. H., Reyhani, Q., Setyowati, M. S., & Hendrawan, A. (2023). The potential of an artificial intelligence (AI) application for the tax administration system’s modernization: the case of Indonesia. *Artificial Intelligence and Law*, 31(3), 491-514.
2. Siniutka, Н., & Yutsyk, А. (2018). Transformation of Fiscal Policy and Fiscal Space under Conditions of Digital Technologies Expansion. *Облiк i фiнанси*, (4), 108-113.
3. Suryanti, H. (2023). Digitalization of taxation: potential for tax avoidance and increase in taxpayers. *Jurnal Ekonomi,* 12(04), 1462-1467.
4. Tebieş, M. (2022). Infracţiunea de evaziune fiscală. Evoluţia fenomenului infracţional şi radiografia textelor legislative. *Universul Juridic*, (09), 32-56.
5. Vysochan, S., Hyk, V., Mykytyuk, N., & Vysochan, O. O. (2023). Taxonomy of Financial Reporting in the Context of Digitalization of the Economy: Domestic and International Analysis Scientific Research. *Studia Universitatis Vasile Goldiș Arad*, Seria Științe Economice, 33(2), 49-70.

Yordanova, Z. (2024, May). Supporting Digitalization of ERP (SAP) Value-Added Tax Management Through Data Analytics Tools. In Olympus International Conference on Supply Chains (pp. 215-227). Cham: *Springer Nature Switzerland*.